Manne, rek jou rande só op Valentynsdag! - Jou Gesin | Solidariteit WêreldJou Gesin | Solidariteit Wêreld
Tuis › 2016-begroting › Manne, rek jou rande só op Valentynsdag!
Vrydag | 12 Februarie | 2016
Vir talle mans beteken Valentynsdag net een ding: 'n dunner beursie. Jy kan egter steeds jou geliefde bederf sonder dat dit 'n plaas se geld hoef te kos.
Hoewel talle glo dat Valentynsdag net 'n slinkse foefie is om geld te maak, is dit nie ideaal dat jou maat op dié dag die enigste persoon is wat nie bederf word nie. Daar is maniere om jou geliefde dié Valentynsdag spesiaal te laat voel sonder dat jy op hete kole hoef te sit tot die volgende betaaldag. Valentynsdag val in 2016 op 'n Sondag, so jy het haar die hele dag vir jouself.
Hier is 10 sakpas-idees:
Begin sommer al vroeg Valentynsoggend om jou geliefde te bederf. Maak haar wakker met 'n plaksoen en koffie. Ontbyt in die bed is ook altyd 'n goeie idee en jy kan byvoorbeeld die roosterbrood in 'n hartjie vorm.
Jy kan 'n skattejag tuis beplan. Los oral leidrade in die vorm van briefies of lekkergoed wat lei tot 'n groter verassing.
Hou 'n piekniek op die gras of selfs op die sitkamervloer. Koop 'n paar van haar gunsteling-eetgoed.
Kyk 'n romantiese rolprent. Indien julle albei lief is vir fliekkyk kan julle dalk sommer 'n lekker fliekmarathon hou of heeldag jul gunsteling-TV-reeks kyk. NS:.: Hou maar die sneesdoekies byderhand indien julle na 'n romantiese rolprent gaan kyk.
Doen iets lekker saam. Indien julle byvoorbeeld gek is oor bordspeletjies kan jy 'n klomp speletjies bymekaar kry. Of dalk hou julle van fietsry? Ry laatmiddag tot by 'n uitkykplek waar julle saam die son kan sien sak.
Indien daar nie geld vir 'n groot bos rooi rose is nie, kan jy dalk 'n blom of twee uit die tuin pluk. Indien daar nie blomme in jou tuin is nie kan die bure dalk help of jy kan byvoorbeeld twee goedkoper bosse blomme koop en dit kombineer.
Sjokolade is sinoniem met Valentynsdag. Indien jy nie 'n duur boks sjokolade kan bekostig nie kan jy altyd kreatief wees met goedkoper sjokolade. Koop byvoorbeeld 'n paar pakkies Smarties en sit dit in 'n ander houer soos 'n glasbottel met 'n mooi lint om. Klein hartvormige sjokolades word ook gewoonlik al dae voor die tyd in verskeie winkels verkoop teen 'n bekostigbare prys. Jy kan dalk ook oorweeg om saam met jou geliefde iets lekker soos 'n sjokoladekoek te bak en mekaar sodoende beter leer ken agter die potte.
'n Handgemaakte of selfs net 'n handgeskrewe kaartjie sal beslis 'n indruk maak. Hierin kan jy vir jou maat presies vertel hoe jy voel en hoekom jy haar so baie waardeer. Jy kan ook 'n bekende liefdesgedig insluit of jou eie skepping neerpen. Jy kan byvoorbeeld 'n lysie saamstel van die 10 redes hoekom jy lief is vir haar.
Maak vir jou 'n geliefde 'n CD met al julle gunsteling-liedjies op. Dit kan liedjies wees wat sekere gebeure in julle verhouding herdenk of julle net aan iets kosbaar herinner. Sit en luister saam na die CD en onthou weer daardie spesiale tye.
Indien jy 'n bietjie meer waaghalsig voel, kan jy vir jou maat 'n mini-spadag by die huis saamstel. Koop 'n gesigmasker, kerse en roosblare. Tap dalk eers vir haar 'n borrelbad by kerslig, skink vir haar 'n glasie wyn en speel musiek. Jy kan dalk ook vir haar 'n lekker massering gee.